b"\n_START_ARTICLE_\nFotografija\n_START_PARAGRAPH_\nFotografija \xe2\x80\x93 vaizd\xc5\xb3 i\xc5\xa1saugojimo technologija, naudojant mechaninius, cheminius ar skaitmeninius metodus. \xc5\xbdodis kil\xc4\x99s i\xc5\xa1 graik\xc5\xb3 kalbos \xc5\xbeod\xc5\xbei\xc5\xb3 \xcf\x86\xcf\x89\xcf\x82 phos (\xe2\x80\x9e\xc5\xa1viesa\xe2\x80\x9c) bei \xce\xb3\xcf\x81\xce\xb1\xcf\x86\xce\xb9\xcf\x82 graphis (\xe2\x80\x9eteptukas\xe2\x80\x9c), kurie kartu rei\xc5\xa1kia pie\xc5\xa1imas \xc5\xa1viesa. \xc5\xa0is terminas angl\xc5\xb3 ir vokie\xc4\x8di\xc5\xb3 kalboje prad\xc4\x97tas vartoti 1839 m. vasar\xc4\xaf.\n_START_SECTION_\nIstorija\n_START_PARAGRAPH_\nEksperimentavimo laikotarpis (1820\xe2\x80\x931840 m.)_NEWLINE_Chalon \xe2\x80\x93 sur \xe2\x80\x93 Saone mieste J. N. Niepce'as nuo 1813 m. tobulino neseniai i\xc5\xa1rast\xc4\x85 litografijos b\xc5\xabd\xc4\x85. Jis tik\xc4\x97josi sukurti tok\xc4\xaf b\xc5\xabd\xc4\x85, kad \xe2\x80\x9epie\xc5\xa1t\xc5\xb3\xe2\x80\x9c ne litografin\xc4\x97 kreida, o \xc5\xa1viesa. Apie 1827 m. jis jau vartojo termin\xc4\x85 heliografija (saul\xc4\x97s pie\xc5\xa1inys), taip apib\xc5\xabdindamas rai\xc5\xbeini\xc5\xb3 kopijavim\xc4\x85 fotografijos priemon\xc4\x97mis. 1829 m. gruod\xc4\xaf Niepce'as pradeda bendradarbiauti su L. J. M. Daguerre'u, buvusiu scenografu, kuris 1822 m. i\xc5\xa1rado dioram\xc4\x85 (patobulint\xc4\x85 panoraminio vaizdavimo variant\xc4\x85). Daguerre'as atrado, kad nematomus atvaizdus, gautus naudojant sidabro jodid\xc4\x85 galima i\xc5\xa1ry\xc5\xa1kinti veikiant sidabro garais. Fiksuojama panardinus plok\xc5\xa1teles \xc4\xaf kar\xc5\xa1t\xc4\x85 valgomosios druskos vandenin\xc4\xaf tirpal\xc4\x85. Pirmoji s\xc4\x97kminga dagerotipija pagaminta 1837 m._NEWLINE_Foksas Talbotas, angl\xc5\xb3 mokslininkas ir gamtininkas, 1833 m. prad\xc4\x97jo bandymus, siekdamas u\xc5\xbefiksuoti atvaizdus ant \xc5\xa1viesai jautraus popieriaus. Kaip ry\xc5\xa1kal\xc4\x85 naudojo galio r\xc5\xabg\xc5\xa1t\xc4\xaf. Pagamino negatyv\xc4\x85, kur\xc4\xaf, padeng\xc4\x99s va\xc5\xa1ku, padarydavo permatom\xc4\x85, o i\xc5\xa1 jo gaudavo pozityvinius atspaudus. Talbotas tapo fotografinio spausdinimo pradininku. B\xc5\xabdas, kuriuo gaunami talbotipiniai arba kalotipiniai atvaizdai, tapo vie\xc5\xa1ai \xc5\xbeinomas 1839 m. kaip fotogeninis pie\xc5\xa1imas, o 1841 m. jis u\xc5\xbepatentuotas.\n_START_SECTION_\nTechnologija\n_START_PARAGRAPH_\nFotografuojant \xc5\xa1viesa patenka \xc4\xaf fotoaparat\xc4\x85 pro objektyvo l\xc4\x99\xc5\xa1i\xc5\xb3 sistem\xc4\x85. Reguliuojant \xc5\xa1i\xc5\xb3 l\xc4\x99\xc5\xa1i\xc5\xb3 pad\xc4\x97t\xc4\xaf kei\xc4\x8diasi vaizdas, fokusuojamas fotoaparato langelyje. Populiariausi, kintamo \xc5\xbeidinio nuotolio objektyvai leid\xc5\xbeia ne vien \xe2\x80\x9esufokusuoti\xe2\x80\x9c (padaryti ry\xc5\xa1kiu) fotografuojam\xc4\x85 vaizd\xc4\x85, bet ir j\xc4\xaf priartinti (i\xc5\xa1 tikr\xc5\xb3j\xc5\xb3 tuo metu yra ma\xc5\xbeinamas nuotraukos ap\xc5\xbevalgos kampas, o \xe2\x80\x9epriartinamas\xe2\x80\x9c objektas u\xc5\xbeima vis didesn\xc4\x99 dal\xc4\xaf nuotraukos ploto)._NEWLINE_Kol fotoaparato u\xc5\xberaktas atidarytas, \xc5\xa1viesa patenka ant fotojuostel\xc4\x97s ar kitos \xc5\xa1viesai jautrios med\xc5\xbeiagos ir paveikia \xc5\xa1viesai jautrius elementus, taip u\xc5\xbefiksuojamas vaizdas. \xc5\xa0is procesas kontroliuojamas dviem pagrindiniais nuotraukos parametrais \xe2\x80\x93 i\xc5\xa1laikymu bei diafragma._NEWLINE_I\xc5\xa1laikymas paprastai nurodomas sekund\xc4\x97mis arba sekund\xc4\x97s dalimis daro did\xc5\xbeiausi\xc4\x85 \xc4\xaftak\xc4\x85 \xc4\xaf fotoaparat\xc4\x85 patenkan\xc4\x8diam \xc5\xa1viesos kiekiui. Galimos i\xc5\xa1laikymo reik\xc5\xa1m\xc4\x97s priklauso nuo paties fotoaparato ir nesikei\xc4\x8dia pakeitus objektyv\xc4\x85. Nuo i\xc5\xa1laikymo priklauso nuotraukos \xc5\xa1viesumas bei judan\xc4\x8di\xc5\xb3 objekt\xc5\xb3 ry\xc5\xa1kumas nuotraukoje. Kuo ilgesnis i\xc5\xa1laikymas \xe2\x80\x93 tuo \xc5\xa1viesesni atrodys fotografuojami objektai (ilgas i\xc5\xa1laikymas naudojamas nakties vaizdams ir pana\xc5\xa1iems), ta\xc4\x8diau bus nery\xc5\xa1k\xc5\xabs arba visi\xc5\xa1kai susiliej\xc4\x99 judantys daiktai bei \xc5\xbemon\xc4\x97s. I\xc5\xa1laikymas fotografuojant yra derinamas su pasirenkamos fotojuostos jautrumu._NEWLINE_Fotojuostos jautrumas yra svarbiausias fotojuostos parametras. J\xc4\xaf nurodo gamintojas ir priklauso nuo chemini\xc5\xb3 med\xc5\xbeiag\xc5\xb3 reakcijos \xc4\xaf \xc5\xa1vies\xc4\x85 savybi\xc5\xb3. Kuo didesnis skai\xc4\x8dius, \xc5\xbeymintis juostel\xc4\x97s jautrum\xc4\x85, tuo ma\xc5\xbeiau \xc5\xa1viesos (trumpesnio i\xc5\xa1laikymo, siauresn\xc4\x97s diafragmos) jai reikia, norint u\xc5\xbefiksuoti tokio pat \xc5\xa1viesumo vaizd\xc4\x85._NEWLINE_Diafragma tai pirmiausia objektyvo dalis, sudaranti kintamo diametro skyl\xc4\x99 \xc5\xa1viesai patekti. Ji matuojama vadinamais f-skai\xc4\x8diais, nurodan\xc4\x8diais s\xc4\x85lygin\xc4\xaf diafragmos diametro bei objektyvo ilgio santyk\xc4\xaf. Skirtingai nei i\xc5\xa1laikymo, galim\xc5\xb3 difragmos nustatymo variant\xc5\xb3 skai\xc4\x8dius yra ribotas ir priklauso nuo naudojamo objektyvo. Didelis diafragmos f - skai\xc4\x8dius rei\xc5\xa1kia siaur\xc4\x85 skyl\xc4\x99 \xc5\xa1viesai patekti fotografuojant \xe2\x80\x93 nuo to nuotrauka bus tamsesn\xc4\x97 (nekei\xc4\x8diant i\xc5\xa1laikymo), ta\xc4\x8diau net ir skirtingu atstumu nuo fotoaparato esantys objektai atrodys gan\xc4\x97tinai ry\xc5\xa1k\xc5\xabs. Tuo tarpu ma\xc5\xbeas f - skai\xc4\x8dius, rei\xc5\xa1kiantis pla\xc4\x8diai pravert\xc4\x85 diagram\xc4\x85 \xc5\xa1viesai praleis \xc4\xaf nuotrauk\xc4\x85 daugiau \xc5\xa1viesos, ta\xc4\x8diau i\xc5\xa1ry\xc5\xa1kins tik fokusuojam\xc4\x85 bei tokiu pa\xc4\x8diu atstumu esan\xc4\x8dius objektus \xe2\x80\x93 visa kita bus pastebimai nery\xc5\xa1ku._NEWLINE_V\xc4\x97liau fotojuosta yra paveikiama chemin\xc4\x97mis priemon\xc4\x97mis (ry\xc5\xa1kinama) ir vaizdas u\xc5\xbefiksuojamas sukuriant pozityv\xc4\x85 arba negatyv\xc4\x85. Po to \xc5\xa1viesa, projektuojama per negatyv\xc4\x85 (pozityv\xc4\x85) ant \xc5\xa1viesai jautraus popieriaus, sukuria spalvot\xc4\x85 ar nespalvot\xc4\x85 juodai balt\xc4\x85 vaizd\xc4\x85 \xe2\x80\x93 nuotrauk\xc4\x85 (fotografij\xc4\x85).\n_START_SECTION_\nSkaitmenin\xc4\x97 fotografija\n_START_PARAGRAPH_\nSkaitmenin\xc4\x97 fotografija skiriasi nuo tradicin\xc4\x97s (juostin\xc4\x97s) tuo, kad \xc5\xa1viesa patenka ne \xc4\xaf juost\xc4\x85, o \xc4\xaf \xc5\xa1viesos jutikli\xc5\xb3 matric\xc4\x85, t. y. \xc5\xa1viesos gav\xc4\x97j\xc4\x85, tuomet vaizdas apdorojamas ir i\xc5\xa1saugomas atminties kortel\xc4\x97je skaitmeniniu formatu, bitais._NEWLINE_Atsiradus skaitmeninei fotografijai prie dviej\xc5\xb3 pagrindini\xc5\xb3 fotografijos parametr\xc5\xb3 \xe2\x80\x93 diafragmos bei i\xc5\xa1laikymo \xe2\x80\x93 prisid\xc4\x97jo ir baltos spalvos balansas, anks\xc4\x8diau priklaus\xc4\x99s tik nuo chemini\xc5\xb3 foto juostos ar plok\xc5\xa1tel\xc4\x97s savybi\xc5\xb3. Jei nenaudojamas automatinis re\xc5\xbeimas, fotografas, dirbantis su skaitmenine technika, turi pats pasirinkti ir nurodyti aparatui aplinkos ap\xc5\xa1vietimo kilm\xc4\x99 (dienos \xc5\xa1viesa / blykst\xc4\x97 / paprasta elektros lemput\xc4\x97 ir pan.), arba nurodyti fotografuojamo pavir\xc5\xa1iaus viet\xc4\x85, kuri nuotraukoje bus balta. Tuomet \xc5\xa1viesos jutikli\xc5\xb3 matrica atitinkamai priderinama visoms kitoms spektro spalvoms, kad spalv\xc5\xb3 gama nuotraukoje maksimaliai atitikt\xc5\xb3 \xc4\xafprast\xc4\x85 \xc5\xbemogaus akims."